కుంబ్లే పనితీరుపై పలువురి కన్ను
హ్యాట్రిక్‌ కోసం కోహ్లీ పట్టుదల
మిశ్రా, బిన్నీలతో బౌలింగ్‌ ?
పటిష్టమైన బ్యాటింగ్‌ లైనప్‌తో టీమిండియా
ఆంటిగ్వా : నాలుగు టెస్ట్‌ మ్యాచ్‌ల సిరీస్‌లో భాగంగా వెస్టిండీస్‌ పర్యటనకు వెళ్లిన టీమిండియా కరేబియన్‌ పరిస్థితులకు అలవాటు పడినట్టు కనిపిస్తుంది. అక్కడి పిచ్‌లను అర్థం చేసుకోవడానికి ఆడిన వార్మప్‌ మ్యాచ్‌లు సైతం టీమిండియా ఆటగాళ్లకు బాగానే ఉపయోగపడినట్లు కనిపిస్తుంది. టెస్ట్‌ సిరీస్‌లో భాగంగా ఈనెల 21న ఆంటిగ్వాలోని సర్‌ వివియన్‌ రిచర్డ్స్‌ స్టేడియంలో తొలి టెస్టు మ్యాచ్‌ ప్రారంభం కానుంది.ఇటీవల టీమిండియా హెడ్‌ కోచ్‌గా ఎంపికైన అనిల్‌ కుంబ్లేతో పాటు కోహ్లీ కూడా టెస్టు సిరీస్‌ ఓ పరీక్షగా చెబుతున్నారు.కోచ్‌గా అనిల్‌ కుంబ్లే టీమిండియా బాధ్యతలను చేపట్టిన తరువాత ఆటగాళ్లలో నూతన ఉత్సాహాన్ని నింపేందుకు వినూత్న  మార్గాన్ని అవలంభించారు. యోగా, స్విమ్మింగ్‌ లాంటిఇ వాటిని ఆటగాళ్లతో చేయించారు. ప్రాక్టీస్‌ మ్యాచ్‌ల్లో సైతం అనిల్‌ కుంబ్లే జట్టులో కొత్త ఉత్సాహాన్ని నింపాడు. ఇక కెప్టెన్‌ కోహ్లీ విషయానికి వస్తే ఆ టెస్టు సిరీస్‌ను ఎలాగైనా దక్కించుకుని హ్యాట్రిక్‌ సాధించాలనే పట్టుదలతో ఉన్నారు.
కాగా 2007లో ద్రావిడ్‌, 2011లో ధోనీ నేతృత్వం లోని టీమిండియా వెస్టిండీస్‌పై టెస్టు సిరీస్‌ను సొంతం చేసుకున్న సంగతి తెలిసిందే.ఈ క్రమంలో కోహ్లీ సైతం సత్తా చాటాలని భావిస్తున్నాడు. కోహ్లీ నేతృత్వంలోని టీమిండియా గతంలో శ్రీలంకపై 2-1,దక్షిణాఫ్రికాపై 3-0 తేడాతో టెస్టు సిరీస్‌ను కైవసం చేసుకున్న సంగతి తెలిసిందే.ఇదే జోరును వెస్టిండీస్‌పై కొనసాగించాలి వరుస విజయాలను నమోదు చేయాలనే భావనలో ఉన్నాడు.వెస్టిండీస్‌లోని స్లో పిచ్‌లు ఈ సిరీస్‌కు ఎంతో కీలకం. వెస్టిండీస్‌ పర్యటనకు వెళ్లిన టీమిండియా ప్రాక్టీస్‌ మ్యాచ్‌ల్లో అందరినీ ఆడించి మంచి పని చేసింది.ఒకవేళ అయిదుగురు బౌలర్లతో ఆడాల్సిన పరిస్థితి వస్తే అమిత్‌ మిశ్రాతో పాటు స్టువర్ట్‌ బిన్నీతో బౌలింగ్‌ చేయించే ఆలోచనలో కోహ్లీ ఉన్నాడు.
ఇక ఇషాంత్‌ శర్మకు భాగస్వామిగా షమీ లేదా ఉమేష్‌ యాదవ్‌ను తుది జట్టులోకి తీసుకునే యోచనలో ఉన్నాడు.మరోవైపు స్పిన్‌ను ఎదుర్కోవడంలో విండీస్‌ బ్యాట్స్‌మెన్‌ తడబడతారు కాబట్టి అశ్విన్‌, జడేజా, మిశ్రాలను రంగంలోకి దించే అవకాశం కూడా లేకపోలేదు.
ఇక టీమిండియాలో కెప్టెన్‌ కోహ్లీతో పాటు ఓపెనర్‌ రాహుల్‌ మంచి ఫామ్‌లో ఉన్నాడు. వీరితో పాటు ధావన్‌,రోహిత్‌ శర్మ,అజింక్యారహానేలతో భారత్‌ పటిష్టమైన బ్యాటింగ్‌ లైనప్‌ను కలిగి ఉండటం కలిసొచ్చే అంశం.
ఇక వెస్టిండీస్‌ జట్టులో ఉన్న 13 మంది ఆటగాళ్లలో డారెన్‌ బ్రేవో 42,మార్లోస్‌ శామ్యూల్స్‌ 64 టెస్టులు ఆడిన అనుభవం కలిగి ఉన్నారు.వెస్టిండీస్‌ బ్యాట్స్‌మెన్‌ జాసన్‌ హోల్డర్‌ సైతం సీనియర్‌ ఆటగాళ్లపైనే ఆధారడ్డారు.సెయింట్‌ కిట్టిస్‌లో జరిగిన ప్రాక్టీస్‌ మ్యాచ్‌లో బ్లాక్‌ ఉడ్‌,రాజేంద్ర చంద్రిక మాత్రమే సత్తా చాటారు.ఇక టీమిండియాలో ఇషాంత్‌ శర్మ 68 టెస్టులు ఆడిన అనుభవాన్ని కలిగి ఉన్నాడు.
టీమిండియా జట్టు : కోహ్లీ (కెప్టెన్‌),మురళీ విజయ్,శిఖర్‌ ధావన్‌,కెఎల్‌ రాహుల్‌,చటేశ్వర్‌ పుజారా,అజింక్యా రహానే,రోహిత్‌ శర్మ,వృద్దిమాన్‌ సాహా, అశ్విన్‌, అమిత్‌ మిశ్రా, జడేజా, స్టువర్ట్‌ బిన్నీ, భువనేశ్వర్‌కుమార్‌, షమీ, ఠాకూర్‌,ఉమేష్‌యాదవ్‌,ఇషాంత్‌శర్మ.
వెస్టిండీస్‌ జట్టు : జాసన్‌ హోల్డర్‌(కెప్టెన్‌), బ్రాత్‌ వైట్‌, రాజేంద్ర చంద్రిక, డారెన్‌ బ్రావో, మార్లస్‌ శామ్యూల్స్‌, జైర్మైన్‌ బ్లాక్వుడ్‌,రోస్టన్‌ చేజ్‌,లియాన్‌ జాన్సన్‌,షేన్‌ డోరిచ్‌,దేవేంద్ర బిషూ,కార్లోస బ్రాత్‌ వైట్‌,షానన్‌ గాబ్రియేల్‌,మిగ్వేల్‌ సుమ్మిన్స్‌.